《慰公夜听老僧说大龙湫余为述其语》
明代·李邺嗣

两山劈相对，体凹而头出。怒势角终古，欲磕仅不磕。

飞瀑自顶来，悬喷下离壁。惊飙忽吹过，左抟或右结。

急裹万串珠，疾圜千捧雪。立下触巉岩，一跌扑再跌。

回飙忽吹转，团物上未擘。磕石复一响，片片始飘屑。

风伯太奔忙，雷君喊无歇。百灵不暂停，混沌至今日。

慰公适语我，夜同老僧榻。听说大龙湫，惊起唤奇绝。

恍若置此中，狂叫荡魂魄。足仄不得收，目瞬不计睫。

始叹世外奇，天地偶一设。老僧既善状，得过慰公舌。

慰公既善谈，得入杲叟笔。山神最遥待，高僧与词伯。

请更说匡庐，泉声落三叠。

作者简介：（1622—1680）明末清初浙江鄞县人，原名文胤，以字行，号杲堂。明诸生。入清，踪迹多在僧寺野庙。以地方文献零落，集《甬上感旧诗》，搜寻颇费心力。文章多记明清之际事。才名甚著，与徐振奇等号为南湖九子。有《杲堂诗钞》及《文钞》。